Document ID: /roh_data/filtered/fineweb-2-filterrobots_roh.jsonl.gz/5806

Savognin: Nov center da furmaziun
- Glindesdi, 28.11.2016, 11:45
-
Emprima emissiun:
- Glindesdi, 28.11.2016, 11:45, RTR
Glindesdi decida la vischnanca da Surses sur d'in credit da 650'000 francs per la construcziun da la „Stanza da gôt Lareschs a Savognin. Tar la plazza da giugar duai vegnir construì in center da scolaziun, furmaziun, seminaris e divertiment.
La vischnanca da Surses ha l'intenziun da realisar il center en furma d'ina stanza da guaud. Il lieu persuenter è previs cunfinant cun la plazza da giugar 'Lareschs' a Savognin. La stanza è planisada en furma d'in bajetg funcziunal forestal e duess esser avert a las scolas da la val sco era a persunas privatas, firmas ed uniuns interessadas. Uschia è il project descrit en l'invit per la radunanza communala da glindesdi ils 28 da november. Plinavant duess il nov center esser adattà als basegns dal Parc Ela e Savognin turissem.
Tut laina indigena
Plinavant duess el esser ina plattafurma da reclama per las professiuns che lavuran cun laina. Il bajetg vegn construì exclusivamain cun laina massiva indigena e duess avair in caracter innovativ. Ina concurrenza d'architectura correspundenta è gia dada en incumbensa. Ils custs muntan senza mobigliar a 650000 francs. Ins possia spetgar contribuziuns forestalas da ca. 80'000 enfin 100'000 francs. L'import exact n'è betg anc enconuschent.
Suenter che la concurrenza d'architectura è avat maun èsi previs, da dumandar fundaziuns, instituziuns e sponsurs pussaivels da sa participar finanzialmain al project. Ils custs da travagl annuals duessan vegnir cuverts cun dar a tschains las localitads. Sche tut va tenor plan, duess vegnir cumenzà cun las lavurs da construcziun la primavaira ed a fin duessan las lavurs esser vers l'atun.